Publication: Magyar Közlöny
Issue: MK-1999-44 (Year: 1999, Number: 44)
Era: 1990-2004
Section: a 74/1999. (V. 21.) Korm. rendelethez
Paragraph Index: 256

5. Az ismeretek ellenőrzési rendszere Az ismeretek ellenőrzési rendszere a tantervben előírt — részben egymásra épülő, részben egymástól független — gyakorlati jegyek megszerzéséből, vizsgákból (alapvizsga, kollokvium, szigorlat, nyelvvizsga), szakmai gyakorlat teljesítéséből, valamint szakdolgozat elkészítéséből és záróvizsga letételéből tevődik össze. 5.1. A kötelező szigorlatok száma: 2 — I. szigorlat: észt társalgás, az észt nyelv története, észt fonetika és morfológia, észt irodalomtörténet a kezdetektől a XX. század elejéig, észt történelem és művelődéstörténet, — II. szigorlat: észt társalgás, észt mondattan, észt irodalomtörténet a XX. század elejétől napjainkig, a hallgató által választott észt nyelvészeti vagy művelődési szakkurzus tudományterületének főbb kérdései. 5.2. A szakdolgozat A szakdolgozat — témájától függően észt vagy magyar nyelven írt — esztológiai témájú írásbeli munka, amelynek elkészítésével a hallgatónak tanúsítania kell, hogy jártas a tananyagon túlmenően a hazai és nemzetközi szakirodalomban, valamint a tudományos kutatás elméleti és módszertani kérdéseiben, ismeri az adott részterület tudományos eredményeit, valamint, hogy képes a tudományos apparátus alkalmazására és — tanulmányaira alapozva, szakirodalom feldolgozásával — az elsajátított ismeretanyag gyakorlati alkalmazására, s ezáltal alkalmas a tudományos kutatómunkára. 1999/44. szám 5.3. A záróvizsgára bocsátás feltételei: — a tantervben előírt követelmények teljesítése, — C típusú alapfokú államilag elismert vagy azzal egyenértékű nyelvvizsga angol, francia, német, olasz, orosz vagy spanyol nyelvből, — a témavezetőn kívül legalább egy opponens által bírált szakdolgozat. 5.4. A záróvizsga részei: — a szakdolgozat megvédése, — szóbeli vizsga: a szakdolgozat témájához kapcsolódó tágabb tudományterület (észt leíró vagy történeti nyelvészet, irodalomtörténet, művelődéstörténet, történelem, néprajz, országismeret) főbb elméleti és metodológiai kérdései, továbbá a szakdolgozat témájához kapcsolódó szűkebb tudományterület szakirodalma, kutatási eredményei és problémái. 5.5. A záróvizsga eredménye A záróvizsga eredménye a szakdolgozatra és annak megvédésére adott érdemjegyek átlagából, valamint a szóbeli záróvizsga két érdemjegyéből képzett, egészre kerekített átlag. A Kormány 75/1999. (V. 21.) Korm. rendelete a társadalombiztosítás központi hivatali szervei feladat- és hatáskörének, valamint működésének átmeneti szabályairól

Source: https://magyarkozlony.hu/hivatalos-lapok/c685be0c36d668f59d1d490bd75f1474ec56ab0e/dokumentumok/8592da78f92fc9123fe77aae728b3f3463028726/letoltes